
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind unele măsuri de îmbunătăţire a implicării angajaţilor în procesele decizionale la nivelul angajatorilor, trimis Comisiei pentru muncă şi protecţie socială şi Comisiei juridice, de disciplină și imunități în procedură obişnuită, cu adresa nr. PLx 73/2021 din data de 1 februarie 2021, pentru dezbatere şi examinare pe fond.
	PREŞEDINTE,

Adrian Solomon
	PREŞEDINTE,

Laura-Cătălina Vicol-Ciorbă

RAPORT   COMUN
asupra proiectului de Lege privind unele măsuri de îmbunătăţire a implicării angajaţilor în procesele decizionale la nivelul angajatorilor
În temeiul art.95 din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială şi Comisia juridică, de disciplină și imunități, au fost sesizate, prin adresa 
nr. PLx 73/2021 din data de 1 februarie 2021, cu dezbaterea pe fond, în procedură obişnuită, a proiectului de Lege privind unele măsuri de îmbunătăţire a implicării angajaţilor în procesele decizionale la nivelul angajatorilor
Proiectul de lege are ca obiect de reglementare crearea cadrului legal pentru stabilirea unor măsuri de îmbunătăţire a implicării angajaţilor în procesele decizionale la nivelul angajatorilor, intervenindu-se prin modificare şi/sau completare asupra Legii nr. 467/2006 privind stabilirea cadrului general de informare şi consultare a angajaţilor, cu modificările şi completările ulterioare, asupra Legii dialogului social nr.62/2011, republicată, cu modificările şi completările ulterioare, asupra Legii nr.53/2003 - Codul muncii, republicată, cu modificările şi completările ulterioare, precum şi asupra Legii societăţilor nr.31/1990, republicată, cu modificările şi completările ulterioare.
Proiectul de lege a fost adoptat de Senat, în calitate de primă Cameră sesizată, în şedinţa din 28 decembrie 2020, în condiţiile art.75 alin.(2) teza a III-a din Constituţia României, republicată.

La întocmirea prezentului raport comun, comisiile au avut în vedere:

· avizul negativ al Consiliului Legislativ (nr.1057/16.10.2020)

· avizul favorabil al Consiliului Economic şi Social (nr.9088/24.09.2020)

· avizul negativ al Comisiei pentru industrii și servicii 
(nr.4c-3/77/16.11.2021)

· avizul negativ al Comisiei pentru drepturile omului, culte şi problemele minorităţilor naţionale (nr. 4c-6/70/17.02.2021).
În conformitate cu prevederile Regulamentului Camerei Deputaţilor, republicat, cu modificările ulterioare, comisiile au dezbătut proiectul de lege în şedinţe separate. 

Membrii Comisiei juridice, de disciplină şi imunităţi au dezbătut proiectul de lege în şedinţa din 8 aprilie 2021 şi au hotărât, cu majoritate de voturi, respingerea proiectului de lege.

La lucrările comisiei şi-au înregistrat prezenţa deputaţii conform propriei liste de prezenţă.

Membrii Comisiei pentru muncă şi protecţie socială au dezbătut proiectul de lege în şedinţa din 7 decembrie 2021 şi au hotărât, cu unanimitate de voturi, respingerea proiectului de lege.

La lucrările comisiei şi-au înregistrat prezenţa 18 deputaţi, din totalul de 20 de membri ai comisiei.

La dezbateri au participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare:

- dl Cătălin Boboc, Secretar de Stat în cadrul Ministerului Muncii și Solidarității Sociale
- dl Cristian Mihai – consilier juridic, Blocul Național Sindical

- dl Eduard Floria - vicepreședinte, Confederația Patronală Concordia

- dna Adelina Dabu - reprezentant Confederația Patronală Concordia
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările ulterioare.

· În urma finalizării dezbaterilor asupra proiectului de lege şi a documentelor conexe, membrii celor două comisii au hotărât să propună plenului Camerei Deputaţilor prezentul raport comun, de  respingere a proiectului de lege, pentru următoarele considerente:

· unele dispoziţii contravin dreptului Uniunii Europene, iar altele sunt lipsite de claritate şi predictibilitate, fiind susceptibile să aducă atingere art.1 alin.(5) din Constituţie;

· s-a apreciat că aplicarea măsurilor propuse va genera un efect contrar celui vizat – va crește gradul de neîncredere și instabilitate la nivelul companiei, va pune în pericol poziția acestora în raport cu concurența și, implicit, va inhiba dezvoltarea acestora.
· un aspect fundamental pe care nu îl are în vedere proiectul de lege este acela că interesul angajatorilor este ca propria companie să prospere și să se dezvolte, iar acest lucru asigură și generează noi locuri de muncă. Astfel, interesele celor două părți, angajatori și angajați, sunt completate cu un scop comun, de aceea un proces de consultare nu trebuie să submineze nici încrederea partenerilor și nici capacitatea companiei de a acționa rapid în interesul propriei dezvoltări care este în egală măsură interesul angajaților.
· s-a apreciat că este inoportună o astfel de iniţiativă, cel puţin în contextul economic actual şi al anilor ce vor urma, pe fondul crizei economice şi sanitare, când societăţile trebuie să ia decizii rapide pentru reorientarea/ reorganizarea/restructurarea activităţii (procesul de consultare şi de implicare a angajaţilor în adoptarea deciziilor ar îngreuna sau chiar ar face imposibilă implementarea la timp a unor măsuri, cu potenţial semnificativ de consecinţe negative). Cu titlu de exemplu, se poate menţiona situaţia generată de pandemie, când toţi angajatorii au trebuit să se replieze extrem de rapid pentru a asigura fie continuitatea activităţii, fie minimizarea impactului generat de întreruperi;

· conform Legii nr. 31/1990 privind societăţile, republicată, cu modificările şi completările ulterioare, administratorilor le revine răspunderea pentru implementarea strategiilor, viabilitatea fiecărei societăţi, organizarea activităţii cu scopul respectării planului de afaceri şi a bugetului anual, aceştia fiind responsabili nu doar pentru soarta angajaţilor, ci şi faţă de acţionari şi restul colaboratorilor, astfel încât deciziile să fie adoptate prompt şi să nu conducă la distorsiuni în lanţul de servicii. În acest sens, prin Legea nr. 31/1990,  legiuitorul a exprimat intenţia clară de a separa atribuţiile decizionale şi administrative de activitatea propriu-zisă a salariaţilor. Interdicţia administratorilor societăţilor de a avea în acelaşi timp contract de muncă încheiat cu societatea, sau faptul că membrii consiliului de supraveghere nu pot cumula această calitate cu cea de salariat al aceleiaşi societăţi, vizează tocmai separarea funcţiilor care implică autonomie decizională de raporturile de subordonare specifice salariaţilor şi, nu în ultimul rând, de interesele acestora din urmă, corelate, în principiu, cu efectele contractului de muncă;

· propunerea legislativă încalcă principiul reglementat de art. 40 din Codul muncii, potrivit căruia angajatorul are dreptul de a stabili organizarea şi funcţionarea unităţii. Apare o imixtiune în modul în care angajatorul îşi conduce şi organizează propria afacere şi, implicit, se pune presiune pe afacere. Se poate ajunge la situaţia în care şedinţele organelor de conducere şi administrare se vor transforma în şedinţe de negociere cu reprezentanţii salariaţilor;
· iniţiatorii pleacă de la premisa că pot consolida dialogul social prin impunerea unor reglementări foarte stricte care, în fapt, nu servesc problemele de fond şi vor genera tensiuni suplimentare. O soluţie legislativă cu caracter obligatoriu nu poate substitui lipsa de încredere între partenerii de dialog social, cultura dialogului (consolidată în vestul şi nordul Europei în peste un secol) şi capacitatea partenerilor sociali.
	PREŞEDINTE,
Adrian Solomon


	PREŞEDINTE,

Laura-Cătălina Vicol-Ciorbă



	SECRETAR,
Dan-Constantin Şlincu
	SECRETAR,
Ladányi László-Zsolt


Întocmit, 
Şef birou Lidia Vlădescu

